Хорхе Каррера Андраде
Пустинята вътре

Превод от испански: Георги Ангелов, 2010

chitanka.info

Шапката от облаци

не подхожда на акацията.

Разгневена мушица влита

в двореца си в тинята,

роса танцува

над руините

на света.

Акацията се затваря в себе си,

вслушва се в диханието си.

Търси под земята

сърцето си от мъх, сърце от охлюви.

Нейните стари, лошо скрити ръце даряват

овални монети на хиляди,

за да си купят небе.

Птица възвестява

истински плод.

Със стъклена сричка

тя не пита нищо.

Аз дъвча горчивия лист

от коката на живота.

Какво чакам? Някога

живя чучулига

в моята гръд,

днес — голям гроб от пясък.

Всички безплодни години

лежат погребани

под скалата.

Неразшифрованите петроглифи

на твоите отпаднали очи:

о, поразителен знак за безкрайност!

Вие вятър:

блуждаещият бог на праха

се превръща в кактус,

в роза от пясък.

Птица упорито

модулира един и същи въпрос,

на който никой не отговаря.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.